יואל אוגוסטו לוי

יואל אוגוסטו לוי (15 ביולי 1888 – 14 באוגוסט 1975) היה מנהל ישראלי ששימש כנשיא התאחדות התעשיינים בישראל.

ביוגרפיה 
יואל אוגוסטו לוי נולד באנקונה, ממלכת איטליה ב-15 ביולי 1888. הוא היה פעיל בתנועה הציונית באיטליה ושימש כיושב ראש ההסתדרות הציונית במקום. הוא למד משפטים במילאנו, וב-1938 עלה עם משפחתו לארץ ישראל והצטרף לשורות ההגנה. בהמשך עשה הסבה מקצועית והחל להשתלב בחיי הכלכלה והתעשייה בארץ.

בין היתר ארגן את חברת ההשקעות של בנק דיסקונט ונתמנה למנכ"ל. בעקבות ידידותו עם אריה שנקר הגיע לוי להתאחדות התעשיינים, ושימש חבר הוועד הפועל ויו"ר המחלקה המשפטית. בשנת 1964 נתמנה ליו"ר הנשיאות האקדמית של אוניברסיטת תל אביב.

לאחר התפטרותו של אברהם קליר מתפקיד נשיא התאחדות התעשיינים, התמנה לוי לתפקיד בעקבות הפצרות רבות של חברי ההתאחדות. בתפקידו התמקד בפיתוח תעשיות עתירות ידע ובפיתוח התחרות של התעשייה הישראלית עם תעשיות חוץ לארץ. כמו כן עסק רבות בטיפוח יחסי העבודה של ההתאחדות עם ההסתדרות.

לוי נפטר ב-14 באוגוסט 1975 ברמת גן והובא למנוחות בבית העלמין קריית שאול בתל אביב.

ארכיונו שמור במחלקת הארכיונים בספרייה הלאומית

הערות שוליים 

אנשי העלייה החמישית
לוחמי ההגנה
נשיאי התאחדות התעשיינים
תעשיינים ישראלים
ישראלים ילידי איטליה
אישים הקבורים בבית הקברות קריית שאול
ישראלים שנולדו ב-1888
ישראלים שנפטרו ב-1975